**Nolan Yonkman** (s. 1. huhtikuuta 1981 Punnichy, Saskatchewan, Kanada) on kanadalainen jääkiekkoilija, joka lopetti pelaajauransa vuonna 2019 SM-liigajoukkue JYPissä. Ammattilaisena pelatessaan, 199 senttimetriä pitkä Yonkman oli rooliltaan puolustava puolustaja, joka taklasi kovaa ja osasi tarvittaessa myös tapella. JYPin urheilutoimenjohtaja Jukka Holtarin mukaan Yonkman lunasti "karismaattisen paikan joukkueen kannattajien sydämissä tuomalla JYPiin kokoa, kovuutta sekä johtajuutta". Hän laukoo oikealta.

Yonkman pelasi urallaan myös 76 NHL-ottelua tehopistein 1+9=10 ja keräsi niissä 140 jäähyminuuttia. Häntä pidettiin aikoinaan lupaavana puolustajana, mutta lukuisat loukkaantumiset vaikeuttivat Yonkmanin murtautumista NHL:ään. Hän pelasi suurimman osan urastaan AHL:ssä, jossa Yonkman toimi kuusi kautta joukkueensa kapteenina.

Ura
---

### Uran alku ja rikkonaiset kaudet Washington Capitalsin organisaatiossa

Kelowna Rockets varasi Yonkmanin 11. pelaajana WHL:n varaustilaisuudessa 1996. Hän pelasi kauden 1996–1997 vielä suurimmaksi osaksi Saskatchewanin paikallisia juniorisarjoja Naicam Vikingsissa. Kaudella 1998–1999 Yonkman pelasi CHL Top Prospects Gamessa. Kauden jälkeen Washington Capitals varasi hänet toisella kierroksella 37. pelaajana NHL:n varaustilaisuudessa 1999. Kesken kauden 2000–2001, lokakuussa 2000 Rockets kauppasi Yonkmanin Brandon Wheat Kingsiin, jonne vaihdossa siirtyivät Bart Rushmer ja Jan Fadrný.

Kesäkuussa 2001 Yonkman teki kolmivuotisen tulokassopimuksen Washington Capitalsin kanssa. Hän siirtyi kaudeksi 2001–2002 Capitalsin organisaatioon. Hän pelasi suurimman osan kaudestaan AHL-joukkue Portland Piratesissa, jossa tulokaskausi toi 59 runkosarjaottelussa tehot 4+3=7 ja 116 jäähyminuuttia. Yonkman debytoi myös Capitalsin NHL-joukkueessa, jossa hän pelasi 11 runkosarjaottelua tehden yhden maalin. Yonkman teki NHL-debyyttinsä 14. tammikuuta 2002 Boston Bruinsia vastaan. Hän sai ottelussa jääaikaa 11 minuuttia. Yonkmanin NHL-uransa ensimmäinen ja ainoaksi jäänyt maalin syntyi 6. huhtikuuta 2002 vieraissa New York Islandersia vastaan. Kesken syksyn 2002 harjoitusleirin hän joutui marraskuulle asti sivuun alavatsavamman vuoksi. Yonkman loukkaantui uudelleen toisessa paluuottelussaan, AHL:ssä, kun hänen kyynärvartensa luu murtui taklaustilanteessa. Yonkmanin kauden 2002–2003 kolmas loukkaantuminen tapahtui tappelutilanteessa, jossa hänen silmäkuoppansa luu murtui. Yonkman ei pelannut kauden 2002–2003 aikana NHL:ssä ja otteluita AHL:ssä hänelle kertyi 24.

Kaudella 2003–2004 Yonkman ehti pelata vain yhden NHL- ja neljä AHL-ottelua, kunnes hänen vasemman polvensa eturistiside repesi luistimen jäätyä jäärailoon tappelun yhteydessä. Kesällä 2004 Yonkman hyväksyi Capitalsin tarjoaman ns. "qualifying offerin" ja sai 10 % palkankorotuksen. Hän teki näin ollen vuoden mittaisen ja 687 500 dollarin arvoisen jatkosopimuksen joukkueen kanssa. Noin viikko ennen jatkosopimustaan heinäkuussa Yonkmanin polvivamma kuitenkin uusitui Capitalsin kehitysleirin kuntopyörätestissä ja hän oli sivussa pitkälle syksyyn. Yonkman pelasi kauden 2004–2005 aikana vain 32 runkosarjaottelua. Hänen koko kautensa eteni AHL:ssä NHL:n työsulun vuoksi. Elokuussa 2005 Yonkman teki vapaana pelaajana jatkosopimuksen Capitalsin kanssa.

### NHL-kausi Capitalsissa ja seitsemän vuotta AHL-kapteenistossa

Yonkman pelasi kaudesta 2005–2006 valtaosan Capitalsin NHL-joukkueen vahvuudessa tehden 38 runkosarjaottelussa seitsemän syöttöpistettä. Seuran uudessa farmijoukkueessa, Hershey Bearsissa pelejä kertyi kuusi. Hänen kauteensa mahtui myös seitsemän ottelun mittainen poissaolo marraskuussa 2005 tulleen suoliluun ruhjeen vuoksi. Heinäkuussa 2006 Capitals osti Yonkmanin sopimuksen ulos. Samassa kuussa hän teki vapaana pelaajana vuoden mittaisen sopimuksen Nashville Predatorsin kanssa. Yonkman pelasi kauden 2006–2007 kokonaan farmijoukkue Milwaukee Admiralsissa. Heinäkuussa 2007 hän teki vuoden mittaisen, kaksisuuntaisen ja 450 000 dollarin arvoisen jatkosopimuksen Predatorsin kanssa. Kaudella 2007–2008 Yonkman nousi Admiralsin kapteeniksi. Hän hoiti virkaa kolme kautta tehden vuosittain jatkosopimuksen Predatorsin kanssa, mutta Yonkmanille ei lopulta neljän seuran organisaatiossa viettämänsä kauden aikana kertynyt yhtään NHL-ottelua.

Heinäkuussa 2010 Yonkman teki vapaana pelaajana vuoden mittaisen sopimuksen Phoenix Coyotesin kanssa. Hän pelasi kaudella 2010–2011 16 NHL-ottelua tehden yhden syöttöpisteen, mutta Yonkmanin kausi eteni suurimmaksi osaksi kuitenkin AHL-joukkue San Antonio Rampagessa, jonka kapteeniksi hän nousi. Joulukuussa 2010 Coyotes asetti Yonkmanin siirtolistalle, mutta mikään joukkue ei kuitenkaan napannut häntä. Heinäkuussa 2011 Yonkman teki kaksivuotisen sopimuksen Florida Panthersin kanssa. Hän pelasi kauden 2011–2012 pääosin Rampagessa, joka siirtyi Panthersin uudeksi farmijoukkueeksi. Yonkman jatkoi joukkueen kapteenina. Hän voitti Rampagen sisäisen tehotilaston lukemalla +19. Yonkman pelasi kauden aikana yhden NHL-ottelun. Kauden 2012–2013 hän aloitti farmissa NHL:n työsulun vuoksi. Pian NHL-kauden alkamisen jälkeen, tammikuussa 2013 Panthers asetti Yonkmanin siirtolistalle, mutta mikään joukkue ei kuitenkaan napannut häntä. Yonkman pelasi loppukaudella seitsemän NHL-ottelua ilman tehopisteitä.

Yonkman teki heinäkuussa 2013 vapaana pelaajana vuoden mittaisen ja kaksisuuntaisen sopimuksen Anaheim Ducksin kanssa. Hän pelasi kauden 2013–2014 suurimmaksi osaksi farmijoukkue Norfolk Admiralsissa, jonka varakapteenina Yonkman toimi. Hän pelasi kauden aikana Ducksissa kaksi NHL-ottelua tehden yhden syöttöpisteen. Jo ennen kauden alkua, syyskuun 2013 lopulla seura asetti Yonkmanin siirtolistalle, mutta häntä ei kuitenkaan napannut toinen joukkue. Syksyllä 2014 Yonkman osallistui Calgary Flamesin harjoitusleirille. Tämän jälkeen hän teki vuoden mittaisen AHL-sopimuksen seuran farmijoukkue Adirondack Flamesin kanssa, minkä kokoonpanossa Yonkman nimettiin joukkueen kapteeniksi.

### Aika Suomessa

Kaudeksi 2015–2016 Yonkman siirtyi vuoden mittaisella sopimuksella SM-liigajoukkue JYPiin. Ensimmäisen kauden aikana hänelle tuomittiin JYPin joukkueesta eniten jäähyminuutteja sekä runkosarjan että pudotuspelien aikana. Heinäkuussa 2016 Yonkman teki JYPin kanssa kaksivuotisen jatkosopimuksen.

Tammikuussa 2017 Yonkman huomioitiin suomalaisessa mediassa Joe Finleyä vastaan käydyn tappelun ansiosta. Tappelun jälkeen molemmat suljettiin ottelusta. Päävalmentajina toimineet Antti Törmänen ja Marko Virtanen uskoivat tappelun olleen koodiston mukainen, koska Finley oli aiemmin ottelussa taklannut JYPin Michel Miklíkiä siten, että hänet jouduttiin saattamaan Keski-Suomen keskussairaalaan. Yonkman saavutti kauden 2016–2017 päätteeksi JYPissä pronssia. Kaudella 2017–2018 hän sai uransa ensimmäisen ja ainoan pokaalin, kun JYP voitti Mestarien liigan loppuottelussa Växjö Lakersin 2–0.

Kesken kauden 2018–2019, marraskuussa 2018 Yonkman palasi JYPiin 20. tammikuuta 2019 asti ulottuvalla sopimuksella oltuaan alkukauden ilman sopimusta. Seuran urheilutoimenjohtaja Jukka Holtarin mukaan hänen ja Oscar Eklundin hankinnoilla oli taustalla sekä JYPin heikko urheilullinen menestys että puolustuksen loukkaantumiset. Holtarin mukaan kaksikko toi selkeät henkilökohtaiset ominaisuutensa pelinsä mukana. Vajaa viikko ennen lyhyen sopimuksensa päättymistä Yonkmanin sopimusta jatkettiin kauden loppuun. Sopimuksen umpeuduttua hän lopetti ammattilaisuransa pelaajana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1996–1997 | Naicam Vikings | SAHA | 64 | 15 | 23 | 38 | 36 | – | – | – | – | – |
|  | Kelowna Rockets | WHL | 4 | 0 | 0 | 0 | 0 | – | – | – | – | – |
| 1997–1998 | Kelowna Rockets | WHL | 65 | 0 | 2 | 2 | 36 | 7 | 0 | 0 | 0 | 2 |
| 1998–1999 | Kelowna Rockets | WHL | 61 | 1 | 6 | 7 | 129 | 6 | 0 | 0 | 0 | 6 |
| 1999–2000 | Kelowna Rockets | WHL | 71 | 5 | 7 | 12 | 153 | 5 | 0 | 0 | 0 | 8 |
| 2000–2001 | Kelowna Rockets | WHL | 7 | 0 | 1 | 1 | 19 | – | – | – | – | – |
|  | Brandon Wheat Kings | WHL | 51 | 6 | 10 | 16 | 94 | 6 | 0 | 1 | 1 | 12 |
| 2001–2002 | Washington Capitals | NHL | 11 | 1 | 0 | 1 | 4 | – | – | – | – | – |
|  | Portland Pirates | AHL | 59 | 4 | 3 | 7 | 116 | – | – | – | – | – |
| 2002–2003 | Portland Pirates | AHL | 24 | 1 | 4 | 5 | 40 | 3 | 0 | 1 | 1 | 2 |
| 2003–2004 | Washington Capitals | NHL | 1 | 0 | 0 | 0 | 0 | – | – | – | – | – |
|  | Portland Pirates | AHL | 4 | 0 | 0 | 0 | 11 | – | – | – | – | – |
| 2004–2005 | Portland Pirates | AHL | 32 | 0 | 3 | 3 | 68 | – | – | – | – | – |
| 2005–2006 | Washington Capitals | NHL | 38 | 0 | 7 | 7 | 86 | – | – | – | – | – |
|  | Hershey Bears | AHL | 6 | 0 | 0 | 0 | 15 | – | – | – | – | – |
| 2006–2007 | Milwaukee Admirals | AHL | 77 | 3 | 10 | 13 | 113 | 4 | 0 | 0 | 0 | 2 |
| 2007–2008 | Milwaukee Admirals | AHL | 69 | 0 | 7 | 7 | 103 | 6 | 0 | 1 | 1 | 18 |
| 2008–2009 | Milwaukee Admirals | AHL | 61 | 3 | 7 | 10 | 80 | 11 | 0 | 0 | 0 | 15 |
| 2009–2010 | Milwaukee Admirals | AHL | 76 | 2 | 7 | 9 | 170 | 7 | 0 | 1 | 1 | 2 |
| 2010–2011 | Phoenix Coyotes | NHL | 16 | 0 | 1 | 1 | 39 | – | – | – | – | – |
|  | San Antonio Rampage | AHL | 56 | 1 | 4 | 5 | 104 | – | – | – | – | – |
| 2011–2012 | Florida Panthers | NHL | 1 | 0 | 0 | 0 | 0 | – | – | – | – | – |
|  | San Antonio Rampage | AHL | 66 | 2 | 11 | 13 | 102 | 10 | 0 | 2 | 2 | 8 |
| 2012–2013 | Florida Panthers | NHL | 7 | 0 | 0 | 0 | 11 | – | – | – | – | – |
|  | San Antonio Rampage | AHL | 71 | 0 | 7 | 7 | 93 | – | – | – | – | – |
| 2013–2014 | Anaheim Ducks | NHL | 2 | 0 | 1 | 1 | 0 | – | – | – | – | – |
|  | Norfolk Admirals | AHL | 65 | 2 | 5 | 7 | 107 | 8 | 0 | 1 | 1 | 7 |
| 2014–2015 | Adirondack Flames | AHL | 65 | 2 | 10 | 12 | 52 | – | – | – | – | – |
| 2015–2016 | JYP | SM-liiga | 57 | 1 | 7 | 8 | 97 | 13 | 0 | 3 | 3 | 22 |
| 2016–2017 | JYP | SM-liiga | 57 | 0 | 7 | 7 | 82 | 13 | 0 | 3 | 3 | 0 |
| 2017–2018 | JYP | SM-liiga | 52 | 2 | 1 | 3 | 59 | 5 | 0 | 0 | 0 | 4 |
| 2018–2019 | JYP | SM-liiga | 32 | 0 | 4 | 4 | 64 | 3 | 0 | 1 | 1 | 2 |
| 7 kautta | yhteensä | NHL | 76 | 1 | 9 | 10 | 140 | – | – | – | – | – |
| 14 kautta | yhteensä | AHL | 733 | 20 | 78 | 98 | 1174 | 49 | 0 | 6 | 6 | 54 |
| 4 kautta | yhteensä | SM-liiga | 198 | 3 | 19 | 22 | 302 | 34 | 0 | 7 | 7 | 28 |

Lähteet
-------

* Nolan Yonkman The Internet Hockey Databasessa (englanniksi)
* Nolan Yonkman Eurohockey-sivustolla (englanniksi)
* Nolan Yonkman Legends of Hockey -sivustolla (englanniksi)
* Nolan Yonkman *Elite Prospects*. Everysport Media Group AB.  (englanniksi)

### Viitteet

1. 1 2  Yonkman ja Eklund vahvistamaan JYP-puolustusta, Rooballe jatkosopimus *jypliiga.fi*.  7.11.2018. JYP Jyväskylä Oy. Viitattu 7.11.2018.
2. ↑  Heikkilä, Tuomas: Nyt puhuu Nolan Yonkman - "Tappeluilla on oma merkityksensä" *ls24.fi*.  20.1.2017. Marva Media Oy. Viitattu 30.3.2017.
3. 1 2  Järkälemäinen Yonkman jatkaa JYPissä − mestarivahti koeajalle *Jatkoaika.com*.  12.7.2016. Jatkoaika r.y. Viitattu 13.7.2016.
4. 1 2 3 4 5 6 7  Nolan Yonkman *Elite Prospects*. Everysport Media Group AB.  (englanniksi)
5. 1 2 3  Caps-tapahtumat kesällä 2004 - Wittille palkankorotus *Jatkoaika.com*.  17.8.2004. Jatkoaika r.y. Viitattu 13.7.2016.
6. 1 2  Nolan Yonkman Legends of Hockey -sivustolla (englanniksi)
7. ↑  Myös Capitals teki uusia sopimuksia *Jatkoaika.com*.  4.6.2001. Jatkoaika r.y. Viitattu 13.7.2016.
8. ↑  Nolan Yonkman 2001-02 Game Log *Hockey-Reference.com*. Sports Reference LLC. Viitattu 30.3.2017. (englanniksi)
9. ↑  NHL:ssä tapahtuu (vko 31): Pittsburghissa, Torontossa ja Chicagossa sopimuksia *Jatkoaika.com*.  1.8.2004. Jatkoaika r.y. Viitattu 13.7.2016.
10. ↑  Aug 15: Capitals Re-Sign Defenseman Nolan Yonkman  15.8.2005. WASHINGTON, D.C:  Washington Capitals. Viitattu 13.7.2016. (englanniksi)
11. ↑  NHL:ssä tapahtuu, 16. elokuuta: Sopimustulva ei hellitä *Jatkoaika.com*.  16.8.2005. Jatkoaika r.y. Viitattu 13.7.2016.
12. 1 2 3  Nolan Yonkman - The Hockey News (englanniksi)
13. ↑  Predators sign Ellis, Willis, and Yonkman  6.7.2006. Nashville Predators. Viitattu 13.7.2016. (englanniksi)
14. ↑  Coyotes Sign Four Players to Contracts  3.7.2010. GLENDALE, ARIZONA:  Arizona Coyotes. Viitattu 13.7.2016. (englanniksi)
15. ↑  Panthers Sign D Nolan Yonkman  1.7.2011. Sunrise, Fla:  Arizona Coyotes. Viitattu 13.7.2016. (englanniksi)
16. ↑  Nolan Yonkman The Internet Hockey Databasessa (englanniksi)
17. ↑  Ducks Sign Stortini and Yonkman to One-Year Contracts  9.7.2013. Anaheim Ducks. Viitattu 13.7.2016. (englanniksi)
18. ↑  JYP vahvistuu kanadalaispuolustajalla *Jatkoaika.com*.  18.5.2015. Jatkoaika r.y. Viitattu 13.7.2016.
19. ↑  Yonkman ja Finley tappelivat *Jatkoaika.com*.  13.1.2017. Jatkoaika r.y. Viitattu 14.1.2017.
20. ↑  Ärje, Aleksis: Kohutaklauksen jysäyttänyt HIFK-pakki Joe Finley vakavana: "En halunnut vahingoittaa" *iltalehti.fi*.  13.1.2017. Alma Media. Viitattu 14.1.2017.
21. ↑  Isokoski, Riku: JYP solmi jatkosopimukset neljän pelaajan kanssa *Jatkoaika.com*.  14.1.2019. Jatkoaika r.y. Viitattu 14.1.2019.

JYP – SM-liiga
4 V. Koskela |
8 Niku (**A**) |
9 Petman |
14 Perttu |
21 Stråka |
22 S. Koskela |
25 Siikanen |
28 Lassila |
29 Winberg |
31 Peltola |
32 Turkulainen (**A**) |
34 Leinonen |
35 Vehviläinen |
38 Tohila |
45 Malinen |
61 Heljanko |
63 Christoffer |
71 Puustinen (**A**) |
88 Rooba (**C**) |
91 Gardiner |
92 Vidgren |
95 Lahtinen |
-- Eronen |
-- Estephan |
-- Minkkinen |
-- Pulkkinen |
-- Tumānovs |
-- Vainio |
-- Varga |
-- Welsh  

Valmentajat Rautakorpi – Nieminen – Heiskanen – Pekkarinen – Luhanko – Pohjanvirta